钦定古今图书集成/明伦汇编/交谊典/第046卷 > 朱子语类 > 《谢滕王赉巾启》前人
## 钦定古今图书集成/明伦汇编/交谊典/第046卷 > 朱子语类 > 《谢滕王赉巾启》前人

某启：奉教，垂赐鹿子巾一枚。解角新胎，戴藤初朵，落
星交映，连珠疏点。盘龙之刀既翦，长命之缕仍缝。翠
羽悬推，芙蓉高让。游斯隐士，足笑鼓皮；入彼春林，方
夸笋箨。某蓬鬓松飒，衰容耆朽。三秋不沐，实荷今恩；
十年一冠，弥欣此赉。谨启。